CELEX: E2016C0138
Language: bg
Date: 2016-06-28 00:00:00
Title: Решение на Надзорния орган на ЕАСТ № 138/16/COL от 28 юни 2016 година за разрешаване на Исландия да приложи дерогация от Регламент (ЕО) № 216/2008 на Европейския парламент и на Съвета по отношение на съществуващите разпоредби за издаване на сертификати за летателна годност за внесени въздухоплавателни средства [2016/2013]

17.11.2016   
            
            
               BG
            
            
               Официален вестник на Европейския съюз
            
            
               L 310/84
            
         РЕШЕНИЕ НА НАДЗОРНИЯ ОРГАН НА ЕАСТ
   № 138/16/COL
   от 28 юни 2016 година
   за разрешаване на Исландия да приложи дерогация от Регламент (ЕО) № 216/2008 на Европейския парламент и на Съвета по отношение на съществуващите разпоредби за издаване на сертификати за летателна годност за внесени въздухоплавателни средства [2016/2013]
   НАДЗОРНИЯТ ОРГАН НА ЕАСТ,
   
      като взе предвид акта, посочен в точка 66н от приложение XIII към Споразумението за ЕИП,
      
         Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО
          (1)
         , както беше изменен („Актът“),
      адаптиран към Споразумението за ЕИП с протокол 1 към него, и по-специално член 14, параграфи 6 и 7 от Акта,
   
   като взе предвид становището на Транспортния комитет на ЕАСТ, прието на 10 юни 2016 г.,
   като взе предвид Решение 103/13/COL на Надзорния орган на ЕАСТ („Органа“) от 13 март 2013 г., с което се упълномощава членът на колегията, отговарящ за транспорта, да взема определени решения и мерки (документ № 578349),
   като има предвид, че:
   С писмо от 25 февруари 2016 г. (документ № 794710) Исландия уведоми Надзорния орган на ЕАСТ и Европейската агенция за авиационна безопасност („Агенцията“) за намерението си да приложи дерогация от точка 21.А.174, буква б), точка 3, подточка ii) от приложение I (част-21) от акта, посочен в точка 66п от приложение XIII към Споразумението за ЕИП (Регламент (ЕС) № 748/2012 на Комисията от 3 август 2012 г. за определяне на правила за прилагане на сертифициране за летателна годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации
       (2)
      , както беше изменен) („Регламент (ЕС) № 748/2012“), адаптиран към Споразумението за ЕИП с протокол 1 към него.
   В съответствие с точка 21.A.174, буква б), точка 3, подточка ii) от приложение I (част-21) към Регламент (ЕС) № 748/2012 всяко заявление за сертификат за летателна годност на въздухоплавателно средство, внесено от трета държава, трябва да включва декларация от компетентен орган на държавата, където въздухоплавателното средство е или е било регистрирано, отразяваща статута на летателна годност на въздухоплавателното средство в неговия регистър към момента на прехвърляне. Въпреки това в някои случаи такава декларация не е налице и не може да бъде получена. С оглед на това Исландия възнамерява да отмени изискването за включването на такава декларация.
   В решението си от 6 февруари 2014 г. Европейската комисия разреши на Швеция да ползва дерогация от точка 21.А.174, буква б), точка 3, подточка ii) от приложение I (част-21) към Регламент (ЕС) № 748/2012, и да отмени изискването за включването на такава декларация (3).
   Тази дерогация се прилага до приемането и влизането в сила на изменение на тази разпоредба като част от задачата за разработване на правила RMT.0020 от подчаст З (Сертификати за летателна годност и ограничени сертификати за летателна годност) от приложение I (част-21) към Регламент (ЕС) № 748/2012).
   Задачата за разработване на правила RMT.0020 беше обединена с друга задача за разработване на правила — RMT.0278 (Внос на въздухоплавателни средства от други регулаторни системи, и част 21, подчаст З, Преглед), и беше изработен законодателен проект, който понастоящем е на последния етап от процеса на приемане от Европейската агенция за авиационна безопасност.
   Въз основа на гореизложеното Органът стига до заключението, че нотифицираната дерогация от страна на Исландия отговаря на изискванията, установени в член 14, параграфи 6 и 7 от Акта.
   Мерките, предвидени в настоящото решение, са в съответствие със становището на Транспортния комитет на ЕАСТ,
   ПРИЕ НАСТОЯЩОТО РЕШЕНИЕ:
   Член 1
   Исландия може да приложи дерогация от точка 21.А.174, буква б), точка 3, подточка ii) от приложение I (част-21) към акта, посочен в точка 66п от приложение XIII към Споразумението за ЕИП (Регламент (ЕС) № 748/2012 на Комисията от 3 август 2012 г. за определяне на правила за прилагане на сертифициране за летателна годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации, както беше изменен) („Регламент (ЕС) № 748/2012“), адаптиран към Споразумението за ЕИП с протокол 1 към него, и да приема заявления за сертификати за летателна годност на въздухоплавателни средства, внесени от трета държава, без декларация от компетентен орган на държавата, където въздухоплавателното средство е или е било регистрирано, отразяваща статута на летателна годност на въздухоплавателното средство в неговия регистър към момента на прехвърляне.
   Тази дерогация се прилага до приемането и влизането в сила в държавите от ЕАСТ на изменение на тази разпоредба, като част от задачата за разработване на правила RMT.0278 от подчаст З (Сертификати за летателна годност и ограничени сертификати за летателна годност) от приложение I (част-21) към Регламент (ЕС) № 748/2012.
   Член 2
   Всички държави от ЕАСТ имат право да прилагат мерките, посочени в член 1, при положение че са изпълнени условията, посочени в приложението към настоящото решение, и за тях се прилага задължението за нотифициране по член 14, параграф 6 от Акта.
   Член 3
   Адресат на настоящото решение е Исландия. Текстът на английски език е автентичен.
   Член 4
   Настоящото решение е предмет на уведомяване до Исландия, Норвегия и Лихтенщайн.
   
      Съставено в Брюксел на 28 юни 2016 година.
      
         
            За Надзорния орган на ЕАСТ
         
         Helga JÓNSDÓTTIR
         
            Член на колегията
         
         Carsten ZATSCHLER
         
            Директор
         
      
   
   
      (1)  ОВ L 79, 19.3.2008 г., стр. 1.
   
      (2)  ОВ L 224, 21.8.2012 г., стр. 1.
   
      (3)  Приложение VI към Решение 2014/69/ЕС на Комисията от 6 февруари 2014 г. за разрешаване на Швеция и Обединеното кралство да ползват дерогация от разпоредбите на някои общи правила за авиационна безопасност съгласно член 14, параграф 6 от Регламент (ЕО) № 216/2008 на Европейския парламент и на Съвета (ОВ L 39, 8.2.2014 г., стр. 60).
   
      ПРИЛОЖЕНИЕ
      
         УСЛОВИЯ ЗА ПРИЛАГАНЕТО НА ДЕРОГАЦИЯТА
      
      Компетентният орган проверява самолетната документация на въздухоплавателното средство, за да се увери, че:
      
                  —
               
               
                  архивите на въздухоплавателното средство са пълни и достатъчни, за да се изградят стандартите за производство и модификация,
               
            
                  —
               
               
                  въздухоплавателното средство е било произведено в съответствие с типовия проект, който е в основата на типовия сертификат на ЕААБ. За тази цел архивите включват копие от първия сертификат за летателна годност или от експортен сертификат, издаван за новите въздухоплавателни средства. Друга възможност е заявителят за сертификат за летателна годност да получи декларация относно производствения статус от притежателя на типов сертификат, заверена от държавата на проектиране,
               
            
                  —
               
               
                  въздухоплавателното средство съответства на типов проект, одобрен съгласно типов сертификат,
               
            
                  —
               
               
                  всеки допълнителен типов сертификат, промяна или ремонт са одобрени в съответствие с приложение I (част-21) към Регламент (ЕС) № 748/2012 (1),
               
            
                  —
               
               
                  приложимите насоки за летателна годност са били изпълнени.
               
            Накрая компетентният орган се уверява, че резултатите от неговото разследване са в съответствие с резултатите от разследването, проведено от организацията, извършваща прегледа на летателната годност в съответствие с приложение I (Част М) към Регламент (ЕС) № 1321/2014 (2).
      
         (1)  Акта, посочен в точка 66п от приложение XIII към Споразумението за ЕИП (Регламент (ЕС) № 748/2012 на Комисията от 3 август 2012 г. за определяне на правила за прилагане на сертифициране за летателна годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации, както е изменен), адаптиран към Споразумението за ЕИП с протокол 1 към него.
      
         (2)  Акта, посочен в точка 66р от приложение XIII към Споразумението за ЕИП (Регламент (ЕС) № 1321/2014 на Комисията от 26 ноември 2014 г. относно поддържането на летателната годност на въздухоплавателните средства и авиационните продукти, части и устройства и относно одобряването на организациите и персонала, изпълняващи тези задачи, изменен (ОВ L 362, 17.12.2014 г., стр. 1)), адаптиран към Споразумението за ЕИП с протокол 1 към него.